b'\n_START_ARTICLE_\nLangeb\xc3\xa6k Alliancen\n_START_SECTION_\nTiden op til overbygningen\n_START_PARAGRAPH_\nDet bedste mandskab i Stensved IF (stiftet den 30. august 1936) deltog i den dav\xc3\xa6rende A-r\xc3\xa6kke under SBU i \xc3\xa5rene efter bes\xc3\xa6ttelsen, hvor man samtidig n\xc3\xa5ede kvartfinalen i sj\xc3\xa6llandsmesterskabet. Man oplevede p\xc3\xa5 ny en kort periode med markant fremgang i klubbens resultater p\xc3\xa5 banen i slutningen af 1990\'erne. Med udgangspunkt i den lokale serie 3 i 1997-s\xc3\xa6sonen form\xc3\xa5ede klubbens bedste mandskab under ledelse af tr\xc3\xa6ner Benny Petersen at rykke op de efterf\xc3\xb8lgende fire s\xc3\xa6soner og endte med at spille i Sj\xc3\xa6llandsserien i 2001 og 2002-s\xc3\xa6sonen. Efter to \xc3\xa5r i den \xc3\xb8verste r\xc3\xa6kke under Sj\xc3\xa6llands Boldspil-Union fulgte en lang r\xc3\xa6kke nederlag og en sportslig tilbagegang, der sendte Stensved IF tilbage ned gennem serierne for hver eneste s\xc3\xa6son. Stensved IFs 1. seniorholdstrup rykkede i 2005-s\xc3\xa6sonen ud af serie 3 (pulje 8) som f\xc3\xb8lge af en 11. plads i den endelige slutstilling og var i 2006-s\xc3\xa6sonen at finde i serie 4 \xe2\x80\x93 Danmarks 10 bedste fodboldr\xc3\xa6kke._NEWLINE_F\xc3\xb8rsteholdet i Kalvehave IF (stiftet den 13. januar 1935) har ogs\xc3\xa5 tidligere spillet i A-r\xc3\xa6kken og i 1939 n\xc3\xa5ede man frem til semifinalerne i sj\xc3\xa6llandsmesterskabet. I slutningen af 1940\'erne spillede klubbens 1. seniorer med i den \xc3\xb8vre halvdel af A-r\xc3\xa6kken og man slutningen i perioden 1948-50 hvert \xc3\xa5r som kredsvinder uden dog at man kom igennem kvalifikationskampene til mellemr\xc3\xa6kken under SBU. Holdet har igennem mange \xc3\xa5r spillet i serie 5 under Sj\xc3\xa6llands Boldspil-Union. Den h\xc3\xb8jeste placering igennem klubbens historie har v\xc3\xa6ret serie 3, hvor holdet spillede i 1980\'erne, men sidenhen har holdet ikke samme succes og man n\xc3\xa5ede i 1986 og 1988-s\xc3\xa6sonerne kun op i serie 4. Sidenhen har man v\xc3\xa6ret placeret i serie 5 og risikerede i 1999-s\xc3\xa6sonen at rykke ned i serie 6, s\xc3\xa5fremt en protest over en modstanders anvendelse af en ulovlig spiller var blevet afvist. I 2001-s\xc3\xa6sonen lykkedes det klubbens hold i serie 5 og serie 6 at rykke op og det blev til yderligere en oprykning til serie 3 i 2004-s\xc3\xa6sonen efter 24 \xc3\xa5rs frav\xc3\xa6r. Samme s\xc3\xa6son blev det dog til nedrykning og Kalvehave IF\'s dav\xc3\xa6rende f\xc3\xb8rstehold endte 2005-s\xc3\xa6sonen p\xc3\xa5 en samlet fjerdeplads i serie 4 (pulje 16), p\xc3\xa5 samme niveau som Stensved IF._NEWLINE_Kalvehave IF var op til 2006-s\xc3\xa6sonen truet af en st\xc3\xb8rre spillerflugt fra seniorafdelingen og klubbens bestyrelse valgte p\xc3\xa5 denne baggrund tidligt p\xc3\xa5 efter\xc3\xa5ret at tage kontakt til naboklubben Stensved IF med henblik p\xc3\xa5 at stille op med et f\xc3\xa6lles seniorhold. Ansporet af den sportslige tilbagegang var ledelsen i Stensved IF modtagelige overfor et fremskyndet samarbejde. Samarbejdsplanerne blev vedtaget i starten af december 2005 p\xc3\xa5 ekstraordin\xc3\xa6re generalforsamlinger i de to sydsj\xc3\xa6llandske fodboldforeninger, hvor et stort flertal blandt de fremm\xc3\xb8dte stemmeberettigede medlemmer begge steder stemte for den delvise fusion. I Kalvehave Idr\xc3\xa6tsforening (KIF) blev samarbejdsplanerne vedtaget med 18 stemmer for og to imod, mens man i Stensved Idr\xc3\xa6tsforening (SIF) havde 20 stemmer for og ti imod. Afstemningerne blev dog ikke gennemf\xc3\xb8rt gnidningsfrit, idet der forinden blandt klubbernes medlemmer fremf\xc3\xb8rtes en r\xc3\xa6kke protester samt en ivrig debat omkring klubf\xc3\xb8lelse og klubd\xc3\xb8d. Baggrunden om at stille op med et f\xc3\xa6lles f\xc3\xb8rstehold p\xc3\xa5 damesenior- og herreseniorplan var \xc3\xb8nsket om at kunne st\xc3\xa5 sig i lokalomr\xc3\xa5derne og blive et alternativ til de n\xc3\xa6rmeste fodboldklubber i Vordingborg samt \xc3\x98rslev og derved "kunne holde p\xc3\xa5 spillere, der ellers ville s\xc3\xb8ge andre steder hen for at komme op i serierne". Langeb\xc3\xa6k Alliancens f\xc3\xb8rste formand blev Stig Eriksson, der p\xc3\xa5 samme tidspunkt fungerende som formand for Kalvehave IF. Samarbejdsudvalget, med b\xc3\xa5de repr\xc3\xa6sentanter for spillerne og de to moderklubber, bestod ved aftalens ikrafts\xc3\xa6ttelse af Christian Hansen, Niels Olsen og Michael Skov (spillerrepr\xc3\xa6sentant) fra Kalvehave IF samt Stig Eriksson, Morten Munkhaus og Steen Kj\xc3\xa6r (spillerrepr\xc3\xa6sentant) fra Stensved IF._NEWLINE_Det blev besluttet, at Langeb\xc3\xa6k Alliancen i f\xc3\xb8rste omgang skulle dannes som en delvis fusion af seniorafdelingerne, mens ungdomsafdelingerne forblev adskilte i de to selvst\xc3\xa6ndige moderklubber, dog at det p\xc3\xa5 sigt var meningen at ungdomsafdelingerne ogs\xc3\xa5 blev fusioneret. I den formelle aftale, navngivet "Samarbejdsaftale for Langeb\xc3\xa6k Alliancen", fik moderklubberne dog indskrevet en klausul, hvor det var blevet aftalt, at der skal ske i tilf\xc3\xa6lde af \xc3\xa6ndringer eller en opl\xc3\xb8sning af overbygningssamarbejdet. Samarbejdsaftalen indeholder en paragraf, der sikrer Stensved IF retten til indrangering af 1. samt 4. herresenior, hvorimod Kalvehave IF vil overtage retten til indrangering af 2. samt 3. herresenior._NEWLINE_Bestyrelsesmedlemmerne i moderklubberne besluttede sig for at overbygningssamarbejdet skulle have et mere regionalt-lydende holdnavn og lod sig inspirere af den tidligere Langeb\xc3\xa6k Kommune, der oph\xc3\xb8rte med at eksistere per 1. januar 2007 da kommunalreformen tr\xc3\xa5dte i kraft. Endvidere valgte samarbejdsudvalget at spille i en neutral sort/hvid-stribet spilledragt frem for at lade moderklubbernes farver (KIF: r\xc3\xb8d/bl\xc3\xa5/hvid og SIF: bl\xc3\xa5/hvid) afspejle sig i farvevalget. Den amagerkanske designer bag klublogoet, som blev designet og taget i brug i for\xc3\xa5ret 2006, lod sig inspirere af kommunens dav\xc3\xa6rende byv\xc3\xa5ben med hovederne af to hyldende ulve, som i logodesignet symbolsk er blevet fusioneret til en enkelt ulv. Eftersom klubben udelukkende har fodbold p\xc3\xa5 programmet, er en fodbold i bev\xc3\xa6gelse blevet fremtr\xc3\xa6dende i designet best\xc3\xa5ende af et seks-kantet skjold med b\xc3\xb8lger forneden (symbol for fodboldspillet p\xc3\xa5 sydsj\xc3\xa6lland). De ekstraordin\xc3\xa6re generalforsamlinger blev bevidst placeret i starten af december m\xc3\xa5ned 2005, s\xc3\xa5ledes at klubberne ville have tid til at tilmelde klubbernes f\xc3\xa6lles seniorhold til Sj\xc3\xa6llands Boldspil-Union i slutningen af samme m\xc3\xa5ned. Overbygningen fik sin endelige godkendelse af lokalunionen i slutningen af december 2005.\n_START_SECTION_\n2006-2008: Samarbejdets f\xc3\xb8rste tid\n_START_PARAGRAPH_\nOverbygningssamarbejdet tr\xc3\xa5dte officielt i kraft den 1. januar 2006 med sportslig virkning fra og med 2006-s\xc3\xa6sonen, hvor samarbejdet som udgangspunkt r\xc3\xa5dede over henholdsvis to seniorhold i serie 4, et enkelt seniorhold i serie 5 og endnu et seniorhold i serie 6 under Sj\xc3\xa6llands Boldspil-Union. Seriekampene p\xc3\xa5 hjemmebane i debuts\xc3\xa6sonen 2006 blev ligeligt fordelt, s\xc3\xa5ledes at det ene serie 4 hold (f\xc3\xb8rsteholdet) og serie 6 holdet spillede i Stensved, som har de bedste forhold, men de to andre hold (andet- og tredjeholdet) spillede deres opg\xc3\xb8r i Kalvehave. Inden starten p\xc3\xa5 debuts\xc3\xa6sonen gik kvindeholdet imidlertidigt i opl\xc3\xb8sning og blev ikke en del af overbygningssamarbejdet. 39-\xc3\xa5rige Lars "Luke" Nielsen (tidligere spiller og holdleder i Stensved IF og med DBU\'s elitetr\xc3\xa6neruddannelse p\xc3\xa5 CV\'et) blev pr\xc3\xa6senteret som klubbens nye cheftr\xc3\xa6ner p\xc3\xa5 et spillerm\xc3\xb8de den 21. december 2005 i Stensved IFs klubhus og tr\xc3\xa6nede f\xc3\xb8rsteholdet i 2006 og 2007-s\xc3\xa6sonen. F\xc3\xb8rste tr\xc3\xa6ningssamling fandt sted den 4. februar 2006._NEWLINE_Resultaterne i kampene i l\xc3\xb8bet af 2006-s\xc3\xa6sonen udartede sig s\xc3\xa5ledes, at det ene serie 4-hold (f\xc3\xb8rsteholdet) vandt sin pulje (15) grundet bedre m\xc3\xa5lscore (\xc3\x98rslev IF havde samme antal points), hvorimod det andet serie 4-hold rykkede ud af sin pulje (16) med en samlet 11. plads \xe2\x80\x93 9 point under nedrykningsstregen. Klubbens f\xc3\xb8rste kamp blev spillet i forbindelse med en udebanekamp p\xc3\xa5 Fakse Ladeplads Stadion den 8. april 2006 mod hjemmeholdet Fakse Ladeplads IF og blev vundet 3-1 efter en halvlegsstilling p\xc3\xa5 1-1. Holdf\xc3\xa6llesskabets f\xc3\xb8rst m\xc3\xa5lscorer blev Casper "Calle" Bj\xc3\xb8rngaard. Klubbens f\xc3\xb8rstehold gik ubesejret igennem hele for\xc3\xa5rss\xc3\xa6sonen 2006 og det f\xc3\xb8rste nederlag f\xc3\xb8rst fandt sted i den omvendte kamp mod Fakse Ladeplads IF p\xc3\xa5 Stensved Stadion den 19. august (efter\xc3\xa5rss\xc3\xa6sonen), da man tabte med cifrene 3-2. Klubbens st\xc3\xb8rste sejr daterer sig til 16. september 2006, hvor man m\xc3\xb8dte bundholdet Sierslev FC p\xc3\xa5 Stensved Stadion og vandt med cifrene 10-0 efter fem scoringer af Jonas Jakobsen og tre m\xc3\xa5l af Allan Jensen. Klubben debuterede i pokalturneringens indledende lokale runder under Sj\xc3\xa6llands Boldspil-Union (SBU) i for\xc3\xa5ret 2006, da man p\xc3\xa5 hjemmebane m\xc3\xb8dte serie 3-mandskabet fra S\xc3\xa5by Fodbold i 2. spillerunde og tabte 5-0 efter at have v\xc3\xa6ret bagud med 1-0 ved pausen. I juni 2006 takkede den 27-\xc3\xa5rige tidligere professionelle fodboldspiller Martin Petersen (noteret for 106 divisionskampe og 22 m\xc3\xa5l over fire s\xc3\xa6soner) nej tak til et kontrakttilbud fra 2. divisionsklubben N\xc3\xa6stved Boldklub, da offensive midtbanespiller \xc3\xb8nskede at trappe ned for fodbolden. I den forbindelse vendte Petersen tilbage til sin barndomsklub Stensved IF og begyndte at spille for det f\xc3\xa6lles f\xc3\xb8rstehold i efter\xc3\xa5rss\xc3\xa6sonen 2006._NEWLINE_I 2007-s\xc3\xa6sonen opn\xc3\xa5ede den sydsj\xc3\xa6llandske sammenslutning en midterplacering i sin serie 3 pulje (8) med en femteplads i den samlede slutstilling \xe2\x80\x93 10 point fra oprykningsstregen og 7 point fra nedrykningsstregen. I l\xc3\xb8bet af den anden s\xc3\xa6son l\xc3\xb8b sydsj\xc3\xa6ll\xc3\xa6nderne ind i sit hidtidig st\xc3\xb8rste nederlag, da man tabte opg\xc3\xb8ret den 26. maj 2007 p\xc3\xa5 hjemmebane mod K\xc3\xb8ge Boldklubs reservehold (som senere rykkede ud af serien) med cifrene 7-2. Forud for 2008-s\xc3\xa6sonen overtog Martin Petersen den ledige post som spillende cheftr\xc3\xa6ner i december 2007 og fik Claus Permin tilknyttet som sin assistenttr\xc3\xa6ner. I s\xc3\xa6sonen 2008 (for\xc3\xa5r), ved overgangen til den nye turneringsstruktur for de lokale serier, lykkedes det for f\xc3\xb8rste gang siden samarbejdets start at sikre sig en oprykning til serie 2, da det f\xc3\xa6lles f\xc3\xb8rstehold endte den halv\xc3\xa5rige turnering p\xc3\xa5 en samlet 2. plads i serie 3 \xe2\x80\x93 to point over oprykningsstregen og foran \xc3\x98rslev GIF p\xc3\xa5 tredjepladsen. Oprykningen blev netop sikret i forbindelse med en 3-2 udebanesejr (efter en 2-1 f\xc3\xb8ring ved halvleg) i lokalopg\xc3\xb8ret p\xc3\xa5 \xc3\x98rslev Stadion mod \xc3\x98rslev GIF den 7. juni 2008 samtidig med at en r\xc3\xa6kke andre kampresultater endte til fodboldfusionens fordel._NEWLINE_I 2008/09-s\xc3\xa6sonen r\xc3\xa5der fodboldsamarbejdet, udover f\xc3\xb8rsteholdet, over to sekund\xc3\xa6re mandskaber (f\xc3\xb8rsteholdsreserver) i serie 5 samt et old boys-hold og to veteranhold udover at moderklubberne har hold i ungdomsr\xc3\xa6kkerne.\n_START_SECTION_\nDBUs Landspokalturnering\n_START_PARAGRAPH_\nKlubben er endnu ikke n\xc3\xa5et forbi de lokale indledende runder under Sj\xc3\xa6llands Boldspil-Union, der kvalificerer klubben til DBUs Landspokalturnering.'